Swart ekonomiese bemagtiging nie rassisties, meen Ramaphosa | Maroela Media
Pres. Cyril Ramaphosa (11 November 2020) (Foto: GCIS)
Swart ekonomiese bemagtiging en regstellende aksie is nie rassisties nie, en wit mense wat dit teenstaan is soos iemand op die dak van 'n gebou wat die leer afskop as iemand anders ook tot bo wil klim, meen pres. Cyril Ramaphosa.
Ramaphosa het Donderdag tydens 'n mondelinge parlementêre vraesessie in die Nasionale Vergadering gereageer op 'n oproep deur die DA-leier, John Steenhuisen, dat Ramaphosa toesien dat alle rasverwysings op vorms en in werkaansoeke dadelik geskrap word, omdat dit Suid-Afrikaners verdeel.
Ramaphosa het gesê Steenhuisen se onderskrywing van die nie-rassigheid in die Grondwet is welkom, maar hy moet ook die grondwetlike verbintenis tot regstelling van die diskriminasie van die verlede onthou. "Wit mense pluk steeds die vrugte van die bevoorregting en ongelykhede van apartheid. Die regstelling daarvan deur byvoorbeeld swart ekonomiese bemagtiging is nie diskriminasie nie," het Ramaphosa gesê.
Hy het gevra dat wit mense nie ontevrede moet wees nie, maar eerder moet help om 'n nuwe gety daar te stel wat alle skepe kan lig.
Op 'n vraag van die VF Plus-LP Tammy Breedt oor sy reaksie op oorlogspraatjies rondom die Brendin Horner-plaasmoord buite Senekal het Ramaphosa gesê mense wat oorlog predik weet wat dit behels, en na sy mening moet oorlogspraatjies eintlik verban word.
Voor sy antwoord op Steenhuisen se aandrang op nie-rassigheid het Ramaphosa self ten gunste daarvan gepraat in antwoord op 'n vraag deur die ANC-LP Bongani Bongo oor die gebeure tydens verdagtes se hofverskyning in Senekal.
Die president het uitgewys die oorgrote meerderheid Suid-Afrikaners glo in 'n verenigde Suid-Afrikaanse nasie. Daarom is die gebeure by die hof in Senekal en hierdie week by die Hoërskool Brackenfell volgens Ramaphosa teen die wense van die meerderheid van die land se bevolking.
"Dit skrei teen die gemeenskap wat ons probeer bou en dit reflekteer nie Suid-Afrika realiteit nie," het Ramaphosa gesê.
Volgens die president moet alle Suid-Afrikaners optree om alle vorme van rasverdeling en rassisme teen te staan, en ongelykheid te besweer deur verdraagsaam, versoenend en eendragtig te wees.
Vroeër in die vraesessie het Ramaphosa hom uitgespreek teen godsdiensonverdraagsaamheid, homself verbind tot die beskerming van Suid-Afrika teen die oorspoel van Isis-aanvalle uit Mosambiek na Suid-Afrika, die uitbou van infrastruktuur in die vooruitsig gestel, geweier om donateurs tot sy suksesvolle CR17-leierskapveldtog van die ANC bekend te maak, en homself herverbind tot die stryd teen korrupsie.
Die kapasiteit is maar net nie daar nie !
Niks met rassisme uit te waai nie pffft hier bewys ons jou WEER hoe rassisties jy en kaders is Cyril! Vlak in die dak maggies man